馬當山水府廟
作者：張鎡
朝代：宋

paragraphs: 江長九月秋氣豪，霜明岸老天愈高。
羣真下集水仙府，丁東佩玉聞雲璈。
修塗隨處愜奇觀，况此樓殿臨烟臯。
割牲釃酒禱靈貺，順風掛席輕狂濤。
褊褼數鶴摩空舞，戛然長鳴更凄楚。
飛來木末獨移時，不逐昏鴉亂洲嶼。
人言馬當船過難，我喜浩興超然間。
便須擊楫自此去，指呼萬騎恢河關。